විශ්වවිද්‍යාල සිසුන්ගේ අධ්‍යාපනය පමණක් නොව උසස් පෙළ විභාගයට මුහුණ දී සිටින ලක්ෂ සංඛ්‍යාත සිසු දරු දැරියන්ගේ ජීවිතද පරදුවට තබමින් විශ්වවිද්‍යාල ආචාර්යවරුන් ක්‍රියාත්මක කර ඇති වැඩවර්ජනය එම සිසු සිසුවියන්ගේ දෙමවුපියන්ගේ පිළිකුලට හේතු වී තිබේ.රටේ උගත්, බුද්ධිමත් පිරිස වන විශ්වවිද්‍යාල ආචාර්යවරුන් මේ වන විට තමන්ගේ වෘත්තීය වැඩවර්ජනය වෙනත් දේශපාලන අවශ්‍යතා වෙනුවෙන් පෙනී සිටින ව්‍යාපාරයක් බවට පත් කර ගනිමින් ක්‍රියා කරන බවත් මේ නිසා විශ්වවිද්‍යාල සිසුන්ගේ මෙන්ම මෙවර උසස් පෙළට මුහුණ දුන් සියලු සිසුන්ගේ අනාගතය අවුලක් බවට පත් වී ඇති බවත් මෙම දෙමාපියෝ පෙන්වා දෙති.තමන්ගේ වෘත්තීමය ගැටලු රජය සමඟ සාමකාමී අයුරින් බේරා ගැනීම උගත් බුද්ධිමත් ප්‍රජාවගේ වගකීමක් බව කියන දෙමව්පියන් එසේ නොමැතිව සිසුන්ගේ අධ්‍යාපනය කඩාකප්පල් කර ඔවුන්ගේ මානසිකත්වය බිඳ දැමීම විශ්වවිද්‍යාල ආචාර්යවරුන්ට වටින්නේ නැති බවත් පවසති.